text: Job-garanti for ingeniører
  09 juli 2012 kl. 14.08
  200 ingeniører kunne få arbejde på Als, hvis de altså bare var der. Mangelen på højtuddannede er så stor, at virksomhederne nu lover unge job, hvis de tager en teknisk uddannelse.
  Virksomheden Brødrene Eegholm har været nødt til at sige nej tak til opgaver, fordi den mangler ingeniører. 
  Direktør Erling Duus fortæller, at det ikke kun er Brødrene Eegholm, der mangler arbejdskraft. Også virksomheder som Danfoss, Sauer-Danfoss, Linak og OJ Electronics mangler højtuddannede medarbejdere. 
  Virksomhederne har dannet et netværk, som samarbejder for at få unge til at tage en teknisk uddannelse. 
  - Vi ser gerne, at den unge efter lærlingetiden læser videre til ingeniør inde for powerelektronik. Hvis han gennemfører, er han sikret job hos os eller en af de andre i mekatronik-klyngen i Sønderborg, siger Erling Duus.
  